钦定古今图书集成/明伦汇编/氏族典/第205卷 > 高桢
## 钦定古今图书集成/明伦汇编/氏族典/第205卷 > 高桢

按《金史高桢传》：“桢，辽阳渤海人。五世祖牟翰，仕辽，官
至太师。桢少好学，尝业进士。斡鲁讨高永昌，下沈州，
桢遂来降。既破永昌，遂以桢同知东京留守事，授猛
安。天会六年，迁尚书左仆射，判广宁尹，加太子太傅。
在镇八年，政令清肃，吏畏而人安之。十五年，加太子
太师，提点河北西路钱帛事。天眷初，同签会宁牧。及”
熙宗幸燕，兼同知留守，封戴国公，改同知燕京留守。
魏王道济出守中京，以桢为同判。俄改行台平章政
事，为西京留守，封任国公。是时，奚、霫军民皆南徙，谋
克别木者因之啸聚为盗。海陵患之，即以桢为中京
留守，责以平贼之期。贼平，封河内郡王，迁太子太保，
行御史大夫，封莒王，策拜司空，进封代王。桢久在台，
弹劾无所避，当路者忌之。薨，年六十九，赙赠加等。